लइका मन अबोध होथे। पानी म जनम के घलो पुरईन पान ह पानीच ल अपन ऊपर नई लोटन दय तइसे लइका मन कोनो बात ल मन म नइ धरय। बडे - बडे मन पांव.परलगी, गोठ बात, हाल - चाल पूछइ म भुलागे त नरेस अउ धनेस दुनियादारी रित - रिवाज सब ल भुलाके अपन खेल - खेलवना, बॅाटी - भॅवरा,गिल्ली - डंडा रमगे। नफा - नुकसान,सुख- दुख, मान - सम्मान,उॅंच- नीच बडे मन देखथे।लइका मन ल का चाही पेट भर खाना ससन भर खेल।खेल .खेलवना, उछल - कूद,संग- संगवारी अतके इंकर सनसार ये। सिध महात्मा मन जग के सुख - दुख ले जइसे बेफिकर होथे तइसे कस लइका मन होथे, तेखरे सेती लइका मन ल भगवान माने गे हे।
मंझनिया भगेला खेत ले घर लहुटिस। धनेस ल देखके गदगद होगे। भूख पियास अउ सरी जॉगर भर थकान ल कोन्टा के खूंटी म टांग के भगवन्तिन ल चिहुॅकत कहिथे -'' हमार तारनहार आगे, लान वो थारी- लोटा,पीढा- पानी ल, देवता के चरन पखारबो। धनेस घला एकरे अगोरा म मने मन ममा के बांट जोहत रहय। हर दफे अइसने होथे। ममा - भॅाचा दूनो ऐला नई बिसरय। ममा, भॅाचा ल तारनहार समझथे, त भॉचा ह ममा ल काम चलउ बैंक। काबर के ममा - मामी चरन पखार- पोंछ के चरनामरित लेथे तहेन भॅाचा ल दान-पुन घलो करथे। भगेला मनखे के पूजा ल भगवान पूजा मानथे। भॅाचे भर के बात नईहे, कोन्हो लइका होय भगेला बर भगवाने सरूप होथे। भगवान, जेला जात-पात, उंच- नींच के चिन्हारी नई रहय। ओइसने लइका मन होथे। भोला भंडारी। धुर्रा - माटी, छोटे- बड़े, जात- कुजात नई जानय। माने, असार जगत के सार ल भगेला भगत सोला आना समझ गेहेे।
मंझनिया बेरा धनेस ह खेलते खेलत नरेस के बॉंटा रोटी ल झटक के खा दिस। नरेस बोम फार के रोय लगिस। भगेला नरेस ल भुलवार - पुचकार दिस- ले अउ बना लेबो बेटा! खावन दे, भाई हरे। अउ अपन छाती म अपन करेजा नरेस ल सपटा- थपटके ओकर जीव ल जुड़ोदिस।
घंटा नई बीते पइस भगवन्तिन अचरज म मुंहफार के बोमियाइस- अई हाय! देखत हस,परलोकिया भॅाचा हॅं चुरत दूध ल ढार के पी डरिस। लइका के जात कइसे करबे।पीयन दे। भगेला कइथे। भगवन्तिन हाथ ल बीता भर हलावत सांस ल लमाइस- जम्मो ल पी डरे हे, कसेली हॅं ठाढ़ सुख्खा पर गे हे।दूध ल पी दिस त का गाय ह दूधे नइ देही कहिके भगेला हा भगवन्तिन के मॅुह ल तोप- ढांक दिस। भगवन्तिन सरी बात बर टिंगटिंगही त भगेला हा शांति बर ओकर ले डंकाभर आगु। तै डारा डारा त मैं पाना पाना। भगेला ल तीनो पीढी़ म कोन्हो गुसियावत न देखे हे न सुने हे। जनम के गरूवा आय।
चार .छै दिन रही के धनेस मन महतारी बेटा गांव लहुट गय। भगेला भगवन्तिन भाव भजन भर के बिदा करिन। रतिहा भगवन्तिन पूछ बइठिस. कस जी ! भॉचा मन एकर पहिली कई घॅंव अइस .गइस पहिली दफे आज तुॅहर आंखी ले ऑंसू ढरकत देखे हॅंव। का बात ये। अइसन तो तुमन बेटी के बिदई म नई रोय हव। भगेला ससन भर सॉंस ल तीर के कहिथे -. तय नई जानस जकली, भाचा ह मोर बर सहिच म तारनहार हे। भगवन्तिन चेंधे बिना नइ रहे सकिस - कइसे। भगेला बताय लगिस।
एक दिन भगेला अकेल्ला कुरिया म बइठे रहय। धनेस कहां ले आइस अउ पूछथे.कइसे गुमसुम .गुमसुम बइठे रहिथस ममा,गजब चिन्ता - फिकर करथस तइसे लागथे। भगेला कहिस - का करबे भांचा ! एक तो आधा उमर म बेटा पाएंव। हिम्मत करके पढाय - लिखाय के उदीम करथॅव त नरेस के पढ़इ - लिखइ म चिटिकन चेत नइहे। तैं नम्मी चढ़गे अउ ओला देख। धनेस कहिथे - नरेस काली संझा बतावत रहिस हे के तोर फिसिर - फिसिर ल देख के चिन्ता म नरेस नइ पढ़ सकत हे अउ ओकर फिकर म तैं चुरत- अउंटत हस। नरियर ह निछाय नइहे खुरहेरी के फिकर करत हव। चिन्ता ह चिता कोती तीरथे। तैं अपन इलाज पानी ल बने ढंगलगहा करवा,भविस के चिन्ता ल छोड। अपन तन ल घुरो .चुरो के धन बचइ लेबे ओला लइका बिगाड़ दिस त का काम के अउ कहॅू कुछू नई बना पायेस, लइका हॅ अपन समझदारी से भविस म कुछु बना लिस त तोर ए चिन्ता फिकर काएच काम के। पुत सपुत त का धन जोरय पुत कपुत का धन जोरय। भगेला ल घर बइठे संसार के गियान मिलगे। जिनगी के आखिरी पाहरो म भगवान, भगेला के आगू म साकछात खड़ा होके गीता सुना दिस। भगेला भांचा भगवान के दूनो पॉंव ल धर लिस - आज तैं मोला जीयत तार दिए ददा अउ भगेला के दूनो आंखी ले तरतर - तरतर गंगा - जमुना के धार फूटके ढरक गे।
भिलाई (छत्तीसगढ़)
hne_Deva hne_Deva hne_Deva hne_Deva hne_Deva hne_Deva npi_Deva